围棋赋
周处 (WeiJin)
命班尔之妙手，制朝阳之柔木。取坤象于四方，位将军乎五岳。然后画路表界，玄质朱文。曲直有正，方而不圆。算涂授卒，三百惟群。任巧于无主，譬采菽乎中原。于是摅妙思，奋玄筹。玩服色，尚骍驹。旅进旅退，二骑迭驱。翻翻马合，落落星敷。各啸歌以发愤，运变化以相符。乍似戏鹤之干霓，入类狡兔之绕丘。散象乘虚之飞电，聚类绝贯之积珠。然后枕以大罗，缮以城郭。缀以悬险，经以绝落。眇望翼舒，翱翔容弈。弯掌南指，情实西射。扬尘奄迹，虽动详悉。或临局寂然，惟棋是陈。静昧无声，潜来若神。抑舒之役，成子之贤也。或声手俱发，喧哗操扰。色类不定，次措无已。再衰三竭，锐气已朽。登轼望辙，其乱可取也。尔乃心斗奔竞，势使挥谦。携手诋欺，朱颜妒嫌。然局不弘席，子不盈卷。秉二仪之极椰握众巧之至权。若八卦之初兆，遂消息乎天文。屈则尺蠖，舒则龙翻。崔嵬云起，巃嵷浪传。崟岑山结，沓如雾分。静若清夜之列宿，动若流彗之互奔。殿未结而算了，隶首不得窥其门。扃覆乱而不惑，斫桑不足识其源。或设死而称枉，皋陶不能治其怨。或巧逸以乐胥，后夔不足以之赞。我云「势貌多以，孰能究传？远来近取，予一以贯」。